b'\n_START_ARTICLE_\nSvetozar Ile\xc5\xa1i\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nSvetozar Ile\xc5\xa1i\xc4\x8d je leta 1930 diplomiral na Filozofski fakulteti v Ljubljani iz geografije in zgodovine. Doktorat z naslovom Kmetska naselja na Gorenjskem je uspe\xc5\xa1no zagovarjal tri leta kasneje. Takoj po disertaciji je postal asistent_NEWLINE_Antona Melika, ki ga je v letih 1936/37 poslal na \xc5\xa1tudijsko izpopolnjevanje v Francijo. Leta 1940 je postal docent, izredni profesor 1947 in 1950 redni profesor. Med letoma 1950-52 je bil prorektor Univerze v Ljubljani, v bli\xc5\xbenjih obdobjih pa tudi dekan Prirodoslovno-matemati\xc4\x8dne fakultete,1960\xe2\x80\x9363 pa prvi predstojnik Oddelka za geografijo Filozofske fakultete v Ljubljani za Antonom Melikom, ki ga je po negovi smrti nasledil tudi kot upravnik (1967\xe2\x80\x9381) tedanjega Geografskega in\xc5\xa1tituta Slovenske akademije znanosti in umetnosti (1976 je bil ta imenovan po Meliku), nato pa je bil do 1983 \xc5\xa1e predsednik njegovega znanstvenega sveta. SAZU ga je leta 1967 sprejela za svojega dopisnega \xc4\x8dlana, za rednega pa tri leta kasneje (1970). Postal je tudi zunanji \xc4\x8dlan Poljske akademije znanosti (PAN, 1980). 1973-76 je vodil \xc5\xa1e In\xc5\xa1titut za raziskovanje Krasa SAZU v Postojni ter ustanovil Svet za prou\xc4\x8devanje in varstvo okolja pri SAZU_NEWLINE_Ile\xc5\xa1i\xc4\x8devo znanstveno raziskovanje je bilo pred drugo svetovno vojno usmerjeno zlasti v dru\xc5\xbebeno geografijo Slovenije, po njej pa v zgodovinsko geografijo agrarnih pokrajin v Sloveniji, ki je bistveno pomagala pri uveljavitvi slovenske geografije na svetovni ravni z njegovim delom Sistemi poljske razdelitve na Slovenskem (prevedeno v nem\xc5\xa1\xc4\x8dino 1959). Preu\xc4\x8deval je tudi fizi\xc4\x8dnogeografska vpra\xc5\xa1anja in metodologijo ter teorijo sodobne geografske znanosti. Ravno tako je pomembna njegova regionalizacijska shema (po funkcijskem na\xc4\x8delu) za Slovenijo in Jugoslavijo ter pedago\xc5\xa1ka geografska literatura. Njegova predavanja so potekala na mnogih univerzah doma in v tujini. Mdr. je bil predsednik Geografskega dru\xc5\xa1tva Slovenije,1961\xe2\x80\x9367 \xc4\x8dlan Komisije za metode ekonomske regionalizacije pri Mednarodni geografski zvezi, kasneje tudi predsednik jugoslovanskega zveznega komiteja za geografijo (1968\xe2\x80\x9372). Bil je urednik Geografskega vestnika (1959\xe2\x80\x9372 glavni urednik), Geografskega zbornika in Krasoslovnega zbornika._NEWLINE_V enem najve\xc4\x8djih in najpomembnej\xc5\xa1ih sodobnih slovenskih geografskih del Slovenija, pokrajine in ljudje (Ljubljana 1996) na 735 straneh je viden Ile\xc5\xa1i\xc4\x8dev vpliv in vpliv njegovih pogledov na regionalizacijo Slovenije, kot si jo je zamislil v prispevku Redakcijska zasnova in struktura predvidene regionalnogeografske monografije Slovenije (Geografski vestnik LIII, 1981). Skladno z njegovimi na\xc4\x8deli o enotnosti geografije so tudi njegove regionalno geografske objave oz. monografije._NEWLINE_Za svojo znanstveno dejavnost je bil nagrajen med drugim s Pre\xc5\xa1ernovo nagrado leta 1952, s Kidri\xc4\x8devo nagrado leta 1977 in 1979 z nagrado AVNOJ. Po upokojitvi leta 1975 je bil med prvimi razgla\xc5\xa1en za zaslu\xc5\xbenega profesorja ljubljanske, 1982 pa \xc5\xa1e za \xc4\x8dastnega doktorja mariborske univerze. Popstal je tudi \xc4\x8dastni predsednik Geografskega dru\xc5\xa1tva Slovenije ter \xc4\x8dastni \xc4\x8dlan razli\xc4\x8dnih dru\xc5\xa1tev pri nas in v tujini._NEWLINE_DELA: Gospodarska in politi\xc4\x8dna geografija sveta (1947, 1966-7.izd.); \xc5\xa1tudija Sistemi poljske razdelitve na Slovenskem (1950); Gospodarska geografija sveta I: Amerika (1952); II: Afrika, Ju\xc5\xbena Azija, Avstralija z Oceanijo in ju\xc5\xbenim polarnim svetom (1957); Ekonomska regionalna geografija sveta (1963); Ob\xc4\x8da geografija (1967); Pogledi na geografijo (1979)._NEWLINE_Oddelek za geografijo Filozofske fakultete Univerze v Ljubljani organizira redno letno znanstveno sre\xc4\x8danje Ile\xc5\xa1i\xc4\x8deve dneve. Zveza geografskih dru\xc5\xa1tev Slovenije je v spomin Svetozarju Ile\xc5\xa1i\xc4\x8du leta 1999 odkrila spominsko plo\xc5\xa1\xc4\x8do na njegovem domu na Trstenjakovi ulici 9 v Ljubljani. Zveza geografov Slovenije podeljuje Ile\xc5\xa1i\xc4\x8devo priznanje za pomembne dose\xc5\xbeke in za \xc5\xbeivljenjsko delo na podro\xc4\x8dju pedagogike geografije.'